# A Földrajz- és Földtudományi Szakterületi Bizottság Ügyrendje

**1. § A Földrajz- és Földtudományi Szakterületi Bizottság összehívása**

1. A Földrajz- és Földtudományi Szakterületi Bizottság (a továbbiakban: Bizottság) ülését a Bizottság elnöke hívja össze.
2. Ugyancsak ülést kell tartani akkor, ha ezt a szavazati jogú tagok legalább fele írásban kéri.
3. A meghívókat az ülésre legalább 36 órával az ülés előtt ki kell küldeni a Földrajz- és Földtudományi Szakterületi Csoport levelezőlistájára, megjelölve az ülés helyét, időpontját és javasolt napirendjét.
4. A Szakterületi Bizottság tagjainak legalább fele által aláírt írásos nyilatkozattal az ülés összehívható a nyilatkozatban megjelölt helyre és időpontban, a levezető elnök megjelölésével.

**2. § A Földrajz- és Földtudományi Szakterületi Bizottság üléseinek nyilvánossága**

1. A Bizottság ülései, a benyújtott előterjesztések, az ülésekről készült jegyzőkönyvek és emlékeztetők nyilvánosak.
2. A Bizottság ülésein a Földrajz- és Földtudományi szakterület tagjai tanácskozási joggal vehetnek részt.
3. A Bizottság ülésein tanácskozási joggal vehetnek részt az Önkormányzat tisztségviselői és képviselői, a Földrajzos Klub a Hallgatókért és a Tudományért Egyesület elnöke és Kommunikációs alelnöke. Megfigyelési joggal pedig a kar összes polgára megjelenhet.
4. A Bizottság bárki másnak is engedélyezheti a részvételt, megfigyelési vagy tanácskozási joggal.
5. A Bizottság kétharmados többséggel zárt ülést rendelhet el.

**3. § Határozatképesség**

1. Az ülés határozatképes, ha azon a szavazati joggal rendelkező tagok több mint fele jelen van.
2. A határozatképesség meglétét az Ellenőrző Bizottság állapítja meg és az ülés folyamán végig nyomon követi. Ha a létszám a határozatképességhez szükséges minimum alá csökken, a levezető elnöknek be kell rekesztenie az ülést.
3. Amennyiben az Ellenőrző Bizottság egyetlen tagja sem tartózkodik a helyszínen az ülés kezdetekor, akkor a Szakterületi Bizottság kétharmados szavazással választ egy személyt, aki ellátja az Ellenőrző Bizottság feladatait az ülés végéig.

**4. § A levezető elnök**

1. Az ülés levezető elnöke a Bizottság Elnöke vagy indokolt esetben egy-egy ülésre helyettesíttetheti magát a Bizottság által megszavazott szakterület tagjával, ha ezt a szándékát az általa javasolt levezető elnök megnevezésével az ülés megkezdéséig írásban eljuttatja a Bizottság tagjaihoz.
2. Az ülést a levezető elnök nyitja meg és zárja le.

**5. § A napirend**

1. Napirendi pont tárgyalását a Bizottság bármely szavazati vagy tanácskozási jogú tagja kezdeményezheti. Az ülés előtt huszonnégy órával beérkezett javaslatokat a levezető elnök köteles napirendre venni.
2. Az ülés elején el kell fogadni az ülés végleges napirendjét. A végleges napirendre az előzetes napirenden nem szereplő pontokat a Bizottság csak kétharmados szavazással vehet fel.
3. Az ülés közben napirendi pontok felvételére, törlésére, azok sorrendjének megváltoztatására kétharmados szavazással van lehetőség.

**6. § Az ülés menete**

1. A napirendi pontokat a Bizottság sorban tárgyalja, azokat a levezető elnök nyitja meg és zárja le.
2. A Bizottság csak a napirendi pontok által meghatározott kérdésekben szavazással foglalhat állást vagy hozhat döntést. Döntéseit általában egyszerű többséggel hozza.
3. Bármely szavazati jogú tag ilyen irányú kérésére titkos szavazást kell tartani. Személyi kérdésekben mindig titkosan kell szavazni.

**7. § Az ülés dokumentálása**

1. A levezető elnök az ülés kezdetekor felkéri a szakterület egyik tagját a jegyzőkönyv vezetésére.
2. A Bizottság üléseiről emlékeztetőt kell készíteni. Az emlékeztetőnek tartalmaznia kell az ülés helyét és időpontját, a jelenléti ívet, a napirendi pontokat, a hozott határozatok szövegét és a szavazati arányokat.
3. Az emlékeztetőnek továbbá tartalmaznia kell mindazon felszólalások tartalmi kivonatát, amelyeknél ezt a felszólaló kérte. Az emlékeztetőt a jegyzőkönyvvezető készíti el, és a levezető elnök hitelesíti. A nyílt ülésekről készült emlékeztetőket hét munkanapon belül ki kell küldeni a Földrajz- és Földtudományi Szakterületi Csoport levelezőlistájára, a szavazati jogú tagok számára, valamint meg kell jeleníteni a szakterületi honlapon.

**8. § A Bizottság hatáskörei**

1. A Bizottságnak az alábbi személyi kérdésekben javaslattételi joga van a Küldöttgyűlés és a Választmány felé. A Küldöttgyűlés és a Választmány a javaslatot köteles figyelembe venni, de a javaslattól eltérő határozatot is hozhat.
	1. a Választmány Földrajz- és Földtudományi Szakterületről választott delegáltjára,
	2. a Földrajz- és Földtudományi Intézeti Tanács hallgatói delegáltjaira,
	3. a Kari Ösztöndíjbizottság Földrajz- és Földtudományi Szakterületről választott rendes és póttagjaira,
	4. a Kari Tanács Földrajz- és Földtudományi Szakterületről egy tagjára,
	5. a Tanulmányi és Oktatási Bizottság a Földrajz- és Földtudományi Intézet által gondozott szakok hallgatóit képviselő tagjára,
	6. a szakterületi koordinátor beszámolójának elfogadására.
2. Véleményezi a Földrajz- és Földtudományi Szakterületi Koordinátori tisztségre beérkező pályázatokat, majd dönt az alkalmas személyekről. Az Alapszabály 34. §-a értelmében csak a Bizottság által alkalmasnak ítélt személy jelölhető a tisztség betöltésére.
3. Amennyiben a Földrajz- és Földtudományi Szakterületi Koordinátori tisztség betöltetlen, úgy a tisztség betöltéséig a Bizottság elnököt választ, a tisztség megüresedésétől számított hét munkanapon belül, a bizottság szavazati jogú tagjai által megjelölt helyen és időben. Az így megválasztott elnök mandátuma addig él, amíg a Küldöttgyűlés új szakterületi koordinátort nem nevez ki, a Bizottság vissza nem hívja, vagy le nem mond posztjáról.
4. A Bizottság, miután betöltésre került a szakterületi koordinátor tisztsége, választhat egy Segítőt. A Segítő feladata, hogy a két szak különbségeiből adódó problémákban segítse a szakterületi koordinátort, különösen: tanulmányi kérdésekben, tantervi háló felülvizsgálatában, nyílt napokkal és mentorok toborzásával kapcsolatban.
5. Minden félév vagy év elején a Bizottság köteles felállítani egy féléves vagy éves munkatervet, amiben a képviselők, valamint a Szakterületi Csoport tagjai önként vállalnak el feladatokat. A munkaterv végrehajtását a szakterületi koordinátor felügyeli.
6. A Bizottság Felelőst választhat a fontosabb feladatok ellátására a szakterület tagjai közül, akinek megbízatása a Bizottság által előre meghatározott időtartamig tart. A Felelős a munkájáról a Bizottságnak számol be.
7. A Bizottság titkos, listás szavazással dönt arról, ki kerülhet fel a Földrajz- és Földtudományi Szakterületi Csoport levelezőlistájára. A feliratkozási szándékot írásban kell jelezni a szakterületi koordinátor felé, aki a Bizottság elé terjeszti a feliratkozni szándékozók listáját. A lista kezelését a szakterületi koordinátor végzi. A listára automatikusan felkerülnek a következő személyek:
	1. Földrajz- és Földtudományi szakterület képviselői
	2. Földrajz- és Földtudományi szakterületi koordinátor
	3. az Önkormányzat elnöke és Ellenőrző Bizottsága
	4. Földrajzos Klub a Hallgatókért és a Tudományért Egyesület Elnöke és Kommunikációs Alelnöke
8. A Bizottság a fent megnevezetteken kívül bárkit törölhet a listáról.
9. A Bizottság javaslatot tehet a Földrajzos Klub a Hallgatókért és a Tudományért Egyesület Alapszabályban meghatározott kérdésekben.